संकटालाई बराबरीको धक्का
सहिद स्मारक लिग ‘ए’ डिभिजनमा संकटाको शुक्रबार बराबरी यात्रा कायम त रहेको छ । तर, टोलीलाई एक अर्को बराबरीको धक्का परेको छ । दशरथ रंगशालामा आठौं चरणको पहिलो खेलमा संकटा क्लब नवप्रवेशी सातदोबाटो युथको हातबाट १–१ को बराबरीमा रोकिएको हो। संकटाले खेलेको ८ खेलमा यो पाँचौं बराबरी हो ।
काठमाडौँ — सहिद स्मारक लिग ‘ए’ डिभिजनमा संकटाको शुक्रबार बराबरी यात्रा कायम त रहेको छ । तर, टोलीलाई एक अर्को बराबरीको धक्का परेको छ । दशरथ रंगशालामा आठौं चरणको पहिलो खेलमा संकटा क्लब नवप्रवेशी सातदोबाटो युथको हातबाट १–१ को बराबरीमा रोकिएको हो। संकटाले खेलेको ८ खेलमा यो पाँचौं बराबरी हो ।यसपल्ट भने संकटाले एक गोलले पछाडि रहेर १ अंक बटुलेको छ । प्रशिक्षक विष्णु गुरुङले आफ्नो योजनाले काम नगरेको स्वीकारे ।उनले भने, ‘हाम्रो टिमले खेलेर खेल्न सकेन । चोटका कारण खेलाडीमा शारीरिक र मानसिक तनाव थियो । खासमा हामी जुन योजनामा आएका थियौं, त्यो सफल हुन सकेन ।’संकटाको यो लगातार दोस्रो बराबरी हो । अर्कोतर्फ लगातार दुई हारपछि सातदोबाटोले बराबरी खेलेको हो । टोलीले २३ औं मिनेटमा सुशील राईको गोलले अग्रता लिएको थियो, यद्यपि यसमा उनी आफैंलाई गर्व भने रहने छैन । संकटा गोलरक्षक राजाबाबु थापाले क्लियर गर्न प्रहार गरेको बल सुशीललाई लागेर गोलमा परिणत भएको थियो ।तर खेलको ३२ औं मिनेटमा जय गुरुङले गरेको गोल भने उत्कृष्ट थियो। दीपेश आलेमगरको पासमा उनले पेनाल्टी एरियाबाहिरबाट प्रहारगर्दै गोल गरे। संकटा १४ अंक लिएर तेस्रो स्थानमा कायम रह्यो । सातदोबाटोको भने ९ अंक भएको छ र माथिल्लो डिभिजनमा पहिलो सिजन खेलिरहेको सातदोबाटो ९ अंकमा आठौं स्थानमा छ ।शुक्रबार अर्को खेलमा एपीएफ र जावलाखेलले गोलरहित बराबरी खेले। एपीएफको यो लगातार तेस्रो बराबरी हो । टोली ८ खेलबाट ७ अंकसहित दसौं स्थानमा छ । जावलाखेलको भने ८ खेलबाट ८ अंक भएको छ । टोली नवौं स्थानमा छ । जावलाखेलको यो दोस्रो बराबरीमात्र हो। रेलिगेसन क्षेत्रबाट टाढिन संघर्ष गरिरहेका दुवै टिमका लागि यो बराबरीले फाइदा भने गर्ने छैन ।